P6_TA(2005)0176

Drugo srečanje pogodbenic Aarhuške konvencije

Resolucija Evropskega parlamenta o strategiji EU za konferenco v Almatiju o Aarhuški konvenciji

Evropski parlament,

- ob upoštevanju Aarhuške konvencije o dostopu do informacij, sodelovanju javnosti pri odločanju in dostopu do pravnega varstva v okoljskih zadevah z dne 25. junija 1998 ter bližnjega drugega sestanka pogodbenic (MOP-2), ki bo potekalo v Almatiju v Kazahstanu, od 25. do 27. maja 2005,

- ob upoštevanju vprašanja za ustni odgovor B6-0237/2005 v imenu Odbora za okolje, javno zdravje in varno hrano,

- ob upoštevanju člena 108(5) svojega Poslovnika,

A. ker je Aarhuška konvencija začela veljati 30. oktobra 2001,

B. ker je Aarhuško konvencijo 17. februarja 2005 [1] ratificirala Evropska skupnost, kakor tudi večina njenih držav članic, vključno z novimi državami članicami

C. ker je trenutno 19 od 35 pogodbenic Aarhuške konvencije držav članic Evropske unije,

D. ker sta Parlament in Svet delno že sprejela zakonodajne instrumente za izvajanje Aarhuške konvencije [2] in ker se Parlament in Svet trenutno pogajata o nadaljnjih zakonodajnih instrumentih [3],

E. ker Aarhuška konvencija omogoča organom javne oblasti in državljanom, da prevzamejo osebno in kolektivno odgovornost za zaščito ter izboljšanje okolja za blaginjo sedanjih in prihodnjih generacij,

F. ker Kijevski protokol o registrih izpustov in prenosov onesnaževal prispeva k povečanju odgovornosti podjetij, zmanjševanju onesnaževanja in spodbujanju trajnostnega razvoja,

1. poziva EU, da prevzame vodilno, pregledno in konstruktivno vlogo v pogajanjih;

2. meni, da bo MOP-2 nudil dobro priložnost tako za oceno do sedaj doseženega napredka kot za razmislek o bodočih izzivih;

3. poziva Komisijo in države članice, naj zagotovijo, da se s sklepi, sprejetimi na MOP-2, nadalje izvaja in razvija Konvencija ter da se oblikujejo sinergije med Aarhuško konvencijo in ustreznimi večstranskimi okolj-skimi sporazumi;

4. poziva Komisijo in zlasti države članice, da si prizadevajo zagotoviti:

- oblikovanje natančnih določb, da bi zagotovili učinkovito in vsestransko sodelovanje javnosti pri sprejemanju odločitev v zvezi z GSO s spremembo Konvencije in njenih prilog, če je primerno,

- vzpostavitev stalnega sistema finančnih sporazumov, da bi zagotovili financiranje na predvidljivi podlagi,

- nadaljnje izboljšanje mehanizma skladnosti na podlagi pridobljenih izkušenj;

5. poziva Komisijo in države članice, naj nadaljujejo z zakonodajnim delom, da bi sprejele zakonodajni instrument, ki izvaja člen 9 Konvencije znotraj Evropske unije;

6. izraža podporo dejavnosti drugih pomembnih mednarodnih organizacij in konvencij, zlasti Kartagen-skemu protokolu o biološki varnosti, vendar meni, da je Aarhuška konvencija pristojni forum za odločanje o horizontalnih načelih dostopa javnosti do informacij, sodelovanja in dostopa do pravnega varstva v okolj-skih zadevah;

7. poziva države, ki tega še niso storile, naj ratificirajo Aarhuško konvencijo in Kijevski protokol ter naj spodbujajo druge države zunaj Ekonomske komisije OZN za Evropo, da postanejo pogodbenice Konvencije, če tako želijo;

8. meni, da morajo poslanci Evropskega parlamenta, ki so člani delegacije ES, igrati pomembno vlogo v tem pogledu in zato pričakuje, da bodo lahko vsaj na podlagi statusa opazovalca, s pravico do govora ali brez nje, sodelovali na usklajevalnih sestankih EU v Almatiju;

9. naroči svojemu predsedniku, naj to resolucijo posreduje Svetu, Komisiji, vladam in parlamentom držav članic, sekretariatu Ekonomske komisije Združenih narodov za Evropo, s prošnjo, da se razdeli vsem pogodbenicam, ki niso članice EU.

[1] Sklep Sveta z dne 17. februarja 2005 o sklenitvi Aarhuške konvencije v imenu Evropske skupnosti (še ni objavljeno).

[2] Direktiva 2003/4/ES o dostopu javnosti do informacij o okolju in o razveljavitvi Direktive Sveta 90/313/EGS (UL L 41, 14.2.2003, str. 26); Direktiva 2003/35/ES o sodelovanju javnosti pri sestavi nekaterih načrtov in programov v zvezi z okoljem in o spremembi direktiv Sveta 85/337/EGS in 96/61/ES glede sodelovanja javnosti in dostopa do sodišč (UL L 156, 25.6.2003, str. 17).

[3] Predlog Uredbe o uporabi določb Aarhuške konvencije za institucije in organe ES (KOM(2003)0622 končno); predlog Direktive o dostopu do pravnega varstva v okoljskih zadevah (KOM(2003)0624).

--------------------------------------------------